Ar ziņām “Pasaulē, Latvijā, Latgalē” Radio Alise Plus studijā Juris Saukāns. Sākšu ar to, ka UNESCO ik gadu 13.februārī atzīmē Pasaules radio dienu. Šogad tā veltīta tēmai "Radio un miers", un paldies visiem, kas mūs šodien klausās, uzskatīsim to par jūsu apsveikumu mums Pasaules radio dienā. Un tā ziņas!  ========================================== 
Glābšanas darbi Turcijā un Sīrijā sākuši tuvoties noslēgumam, un jau ir skaidrs, ka upuru skaits pēc pagājušās nedēļas zemestrīces šodien pārsniedzis 37 500. ANO ģenerālsekretāra vietnieks humanitāros jautājumos Mārtins Grifitss zīmē vēl baisāku prognozi, teikdams, ka upuru skaits varētu pārsniegt 50 000.
===============================================
Nedēļu pēc postošās zemestrīces Turcijā izdoti vairāk nekā 130 aizturēšanas orderi. Protams, šīs raganu medības saistītas ar zemestrīcē sagruvušo ēku būvstandartu neievērošanu. Pēc Turcijas būvniecības standartiem ēkas jāceļ ar paaugstinātu izturību pret zemestrīcēm. Tomēr ļoti daudzas no vairāk nekā 6000 ēkām, kas sabruka pirmdien, nebija būvētas atbilstoši noteikumiem. Stambulas lidostā jau aizturēti vairāki būvuzņēmēji, kas gatavojušies doties uz ārzemēm. Diezgan loģiski, ka prezidents Redžeps Tajips Erdogans un valdība šādi cenšas vērst tautas neapmierinātību pret būvniekiem, lai mazinātu tautas sašutumu, kas Erdoganam ir īpaši nevēlams pirms maijā gaidāmajām prezidenta un parlamenta vēlēšanām. Taču jāpatur prātā, ka Turcijā būvniecības jomā korupcijas līmenis ir bijis ļoti augsts jau gadiem, un ne prezidents, ne viņam pietuvinātie nav bijuši nekādi baltie eņģeļi. Vairums turku to labi zina, līdz ar to maijā gaidāmajās vēlēšanās var iet visādi...
=============================================== Ukrainā tiek veidota "Uzbrukuma gvarde" Krievijas okupēto teritoriju atbrīvošanai. Iestāties tajā pieteikušies jau vairāk nekā 20 000 cilvēku,  telemaratona ēterā sacīja Ukrainas Nacionālās gvardes preses pārstāvis Ruslans Muzičuks. "Uzbrukuma gvardē" tiek gaidīti tie, kam ir militārā dienesta vai iekšlietu struktūru pieredze, taču var pieteikties arī bez.
========================================== 
Polijas prezidents Andžejs Duda intervijā raidsabiedrībai BBC noliedza, ka Polija varētu piegādāt Ukrainai iznīcinātājus F-16 bez pārējo NATO dalībvalstu akcepta. Viņš arī norādīja, ka Polijai pašai ir knapi pussimts šādu lidmašīnu, un vajadzētu vairāk. ===============================================
Moldovas prezidente Maija Sandu šodien preses brīfingā sacīja, ka Krievija plāno Moldovā sarīkot valsts apvērsumu, iesaistot militāri sagatavotus cilvēkus un Krievijas, Baltkrievijas, Serbijas un Melnkalnes pilsoņus.   Moldovai dokumentus, kas liecina, ka šādi sagatavošanās darbi tiek veikti, ir nodevuši “Ukrainas partneri”, kā izteicās prezidente, acīmredzot, ar to domādama drošības vai izlūkdienestus. =============================================
Mūsu Aizsardzības ministre Ināra Mūrniece (NA) Saeimas Aizsardzības, iekšlietu un korupcijas novēršanas komisijas sēdē paziņoja, ka izdevumus aizsardzībai 3% apmērā no iekšzemes kopprodukta Latvija varētu sasniegt ātrāk, nekā 2027.gadā, kā iepriekš bija plānots.
===============================================
Indras muitas kontroles punktā Muitas pārvalde novērsusi 13 110 cigarešu paciņu kontrabandu. Cigaretes bija paslēptas čuguna kravās, tukšos vagonos zem sniega kārtas un vagonu metāla konstrukcijās. Silenē robežsargi par cigarešu kontrabandu aizturējuši Baltkrievijas pilsoni, kura 
 "Volkswagen" markas automašīnas gāzes balonos bija iebūvētas lūkas cigarešu slēpšanai. 
===============================================
Šorīt kāds vīrietis ar ģitāru pie Saeimas skaļi dziedāja par "zagļiem Saeimā" un izvairījās no policijas, kas rezultējās ar 2 administratīvā pārkāpuma procesiem: par neatļautu aktivitāšu veikšanu Saeimas objektu aizsargjoslā un par nepakļaušanos policijas darbinieku likumīgajām prasībām. ==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.